2012 லண்டன் ஒலிம்பிக்கிற்கு முன்னதாக நடைபெற்ற ஜமைக்க சோதனைப் போட்டிகளின், 100 மற்றும் 200 மீ பந்தயங்கள் இரண்டிலும் போல்ட் இரண்டாவதாக வந்தார். எனினும் ஒலிம்பிக்கில் 100 மீ பந்தயத்தில் 9.69 நொடிகளில் கடந்து புதிய ஒலிம்பிக் சாதனையோடு தங்கப்பதக்கம் வென்றார். சக நாட்டவரான, யொஹான் பிலேய்க் 9.75 நொடிகளில் வெள்ளிப் பதக்கம் வென்றார்.

இந்த வெற்றியின் மூலம், 1988-இல் கார்ல் லூயிஸிற்குப் பிறகு, ஒலிம்பிக் விரைவோட்டப் பட்டத்தை தக்கவைத்துக் கொண்ட முதல் வீரரானார்.

இதனைத் தொடர்ந்து தனது 200 மீ ஒலிம்பிக் தங்கப்பதக்கத்தையும், 19.32 நொ ஓட்டம் கொண்டு வெற்றிகரமாகத் தக்கவைத்துக்கொண்டார். சக நாட்டவர்களான யொஹான் பிலேய்க்கும் (19.44 நொ) வாரன் வேய்ரும்(19.84 நொ) முறையே வெள்ளி மற்றும் வெண்கலப் பதக்கங்களை வென்றனர். இதன்மூலம் 100 மீ மற்றும் 200 மீ ஒலிம்பிக் தங்கங்களை இரு ஒலிம்பிக்குகளில் தக்கவைத்துக் கொண்ட, முதல் வீரரானார்.

2012 ஒலிம்பிக் தடகளப் போட்டிகளின் இறுதி நாளில், போல்ட், நெஸ்டா கார்டர், மைக்கேல் ஃபிரேடர் மற்றும் யொஹான் பிலேய்க் அடங்கிய ஜமைக்க 4 × 100 தொடரோட்ட அணி, 36.84 நொடிகளில், 2011-இல் தாங்கள் நிகழ்த்திய முந்தைய உலக சாதனையை(37.04 நொ) முறியடித்தனர். வெற்றிக் களிப்பில், போல்ட், மோ ஃபராவிற்கு அர்ப்பணிக்கும் விதத்தில் "மோபாட்" சைகை செய்தார்.

2012 கோடைக்கால ஒலிம்பிக்ஸின் தொடர்ந்த பதக்க வேட்டை
2011 உலகப் போட்டிகள்
தகர்த்த உலக சாதனைகள்
புள்ளிவிவரங்கள்